  Майя Бывальцева Эграын но Глазкарын улон юртъёсты дыраз вуттымтэ понна Удмуртилэн тӧроез ёрослэсь, администрацилэсь кивалтӥсьёссэ но лэсьтӥськисьёсты кылкутытыны куриз. 9-тӥ южтолэзе Александр Соловьёв со сярысь вераз аппарат кенешонын. «Юртъёс 15-тӥ южтолэзьлы вуттэмын луыны кулэ вал. Куронъёсты ум ке быдэстӥське, элькунэз бадӟым штрафъёс тырыто. Пусйисько — туж бадӟым! Туэ ми сыӵе учыре вуим. Нырысетӥез шугъяськон — Эгра каргурт, отын 56 патер. Глазкарын — 160. Валаськоды-а, кӧня адямиез ми отчы выжтыны кулэ вал? Гожтэмын вал тупанкылъёс, ортчытэмын торгъёс, лыктӥзы лэсьтӥськисьёс. 2015-тӥ арын коньывуонэ со юртъёсты вуттыны кулэ вал. Но соос вуттымтэ! 3-тӥ южтолэзе мон Эграын кенешон ортчытӥ, объектъёсы вуылӥ. Патеръёс 65–70 процентлы дась. Кин отын янгыш? Котьку янгыш со, кин заказчиклэсь ужзэ быдэсъя. Со ёрос тӧролэн, администрацилэн кивалтӥсезлэн но лэсьтӥськон ужъёсъя воштӥсезлэн югдурез чакламтэзы. Озьы уж уз мыны. Мон курисько жлищно-коммунальной возёсъя министертвоез, лэсьтӥськонъя министерствоез но Тӥледыз Виктор Алексеевич (Виктор Савельев, элькун кивалтэтлэн тӧроез — ред.) та объектъёс борды рос-прос басьтӥськыны. Ёрослэсь тӧрозэ, администрацилэсь кивалтӥсьсэ но лэсьтӥськисьёсты чурыт кылкутытыны кулэ. Соос али но уг валало, кыӵе штрафъёс юнматэмын луыны быгатозы Удмуртилэн коньдэтэз вылэ», — пусйиз улосвыллэн тӧроез. Тодэ вайыто, 3-тӥ южтолэзе Александр Соловьёв Эграе вуылӥз. Отын кык улон юртъёсты пуктон дыраз вуттымтэ. Отчы Эгра ёросын куашкан калэ вуэм коркаосын улӥсьёсты выжтыны кулэ вал. Тегъёс: Эгра Удмуртия АлександрСоловьёв Глазкар  